[pic] | EUROOPA ÜHENDUSTE KOMISJON |

Brüssel 12.5.2006

KOM(2006) 229 lõplik

2006/0072 (ACC)

Ettepanek:

NÕUKOGU MÄÄRUS

millega peatatakse ja tunnistatakse tingimuslikult kehtetuks määrus (EÜ) nr 2193/2003, millega kehtestatakse täiendavad tollimaksud teatavatele Ameerika Ühendriikidest pärinevatele toodetele

(komisjoni esitatud)

SELETUSKIRI

Maailma Kaubandusorganisatsioon (WTO) on paljudes Euroopa ühenduste (EÜ) taotlusel tehtud otsustes märkinud, et Ameerika Ühendriikide (USA) välismüügikorporatsioonide subsideerimiskava nii kehtival kui ka välismüügikorporatsioonide ja välismüügitulu vabastuse (FSC-ETI) seadustega muudetud kujul, võimaldab USA firmadel saada keelatud ekspordimaksu subsiidiume kokku umbes 4 miljardi USA dollari ulatuses aastas (alates 2000. aastast).

Eespool nimetatud otsuseid silmas pidades andis WTO 7. mail 2003. aastal Euroopa ühendustele õiguse vastumeetmena kehtestada täiendav kuni 100%line väärtuseline imporditariif teatavatele Ameerika Ühendriikide kaupadele (valitud pärast avalikkuse, liikmesriikide ja komisjoni talitustega konsulteerimist) USA ebaseaduslikele subsiidiumidele vastavas ulatuses. Seega võttis EÜ 8. detsembril 2003. aastal vastu nõukogu määruse (EÜ) nr 2193/2003, millega kehtestatakse täiendavad tollimaksud teatavatele Ameerika Ühendriikidest pärinevatele toodetele.[1]

Nõukogu määrusega (EÜ) nr 2193/2003 nähakse ette vastumeetmete kehtetuks tunnistamine pärast seda, kui Ameerika Ühendriigid on täielikult rakendanud WTO vaidluste lahendamise organi soovituse.[2]

USA võttis 22. oktoobril 2004 vastu seaduse, millega nähakse ette välismüügikorporatsioonide ja välismüügitulu vabastuse seaduste (FSC-ETI) kehtetuks tunnistamine („The American JOBS Creation Act of 2004“ – edaspidi „kehtetuks tunnistamise seadus“). FSC subsiidiumiskeemi kehtetuks tunnistamine oli oluline ja tervitatav samm kauakestnud vaidluse lahendamisel.

Ent USA kehtetuks tunnistamise seadus sisaldas ülemineku- ja seniste õiguste kaitse sätteid, mille puhul selgus, et need ei sobi kokku WTO reeglitega. Eelkõige oli kehtetuks tunnistamise seaduses sätestatud USA eksportijatele FSC/ETI soodustuste saamine 2006. aasta lõpuni (80% ja 60% ulatuses vastavalt 2005. ja 2006. aastal) ja seniste õiguste kaitse sätete alusel mõningatel juhtudel määramata ajaks pärast seda. Sellest lähtuvalt algatasid Euroopa ühendused WTO vaidluse lahendamise menetluse seoses kehtetuks tunnistamise seadusega, et määrata kindlaks selles sisalduvate ülemineku- ja seniste õiguste kaitse sätete vastavus WTO reeglitele.

Vaidluse lahendamise menetluse jooksul peatati EÜ vastumeetmete kohaldamine (vaatamata sellele, et USA keeldub samaga vastamast seoses tema EÜ vastaste survemeetmetega hormoonidega töödeldud loomaliha suhtes). Peatamine hakkas kehtima nõukogu 31. jaanuari 2005. aasta määruse (EÜ) nr 171/2005 vastuvõtmisega. Määruses sätestatakse, et vastumeetmeid kohaldatakse uuesti alles 1. jaanuarist 2006 või 60 päeva seda, kui WTO vaidluste lahendamise organ on kinnitanud USA õigusaktide vaidlusaluste aspektide WTO reeglitele mittevastavuse, olenevalt sellest, kumb kuupäev on hilisem. Määruses sätestatakse vastumeetmete kehtestamine 14%lise väärtuselise tollimaksu tasemel.

14. märtsil 2006 pärast vaekogu ja apellatsioonikogu EÜ kasuks tehtud otsuseid kinnitas vaidluste lahendamise organ, et vaidlustatud Ameerika Ühendriikide meetmed ei vasta WTO reeglitele ja et 60päevane ajavahemik tähendab vastumeetmete taaskehtestamist 16. mail 2006 (kohaldatava EÜ määruse kohaselt arvutatuna). See tehti vastavalt nõukogu määruse (EÜ) nr 171/2005 artiklile 2.2 teatavaks komisjoni teadaandega 2006/C/104/08, mis ilmus Euroopa Liidu Teatajas (C jaos) 3. mail 2006. aastal, sest USA ei olnud veel hakanud järgima vaidluste lahendamise organi otsuseid ja soovitusi.

11. mail 2006 võttis USA kongress vastu seaduseelnõu, millega tunnistatakse kehtetuks FSC/ETI õigusaktides sisalduvad seniste õiguste kaitse sätted, ja tühistamise akti järgnevate maksuaastate kohta. Kuna kõnealuste õigusaktide üleminekueeskirjad aeguvad 2006. aastal, on asjakohane tunnistada kehtetuks nõukogu määrus (EÜ) nr 2193/2003, mida on muudetud nõukogu määrusega (EÜ) nr 171/2003, sest kõnealuse määrusega kehtestatud vastumeetmed on oma eesmärgi piisaval määral täitnud ja vastumeetmete uuesti kehtestamine oleks ülearu segadusttekitav.

Seepärast tehakse ettepanek tunnistada kehtetuks nõukogu määrus (EÜ) nr 2193/2003, mida on muudetud nõukogu määrusega (EÜ) nr 171/2005. Kuna USA president peab seaduseelnõu seadusena jõustumiseks selle ratifitseerima, peaks sanktsioonide uuesti kehtestamise hoidma jätkuvalt peatatuna kuni nimetatud ratifitseerimine on toimunud, ning ka nõukogu (EÜ) määrusega nr 2193/2003, muudetud nõukogu (EÜ) määrusega nr 171/2005, kehtestatud vastumeetmete tühistamise peaks jõustuma siis, kui nimetatud ratifitseerimine on toimunud.

Vastumeetmete kehtetuks tunnistamiseks on EÜ asutamislepingu artiklist 133 tulenevalt vaja nõukogu meetmeid. Komisjoni ettepaneku põhjal tuleb vastu võtta uus nõukogu määrus, millega peatatakse ja tunnistatakse tingimuslikult kehtetuks nõukogu määrus (EÜ) nr 2193/2003, mida on muudetud nõukogu määrusega (EÜ) nr 171/2005.

2006/0072 (ACC)

Ettepanek:

NÕUKOGU MÄÄRUS

millega peatatakse ja tunnistatakse tingimuslikult kehtetuks määrus (EÜ) nr 2193/2003, millega kehtestatakse täiendavad tollimaksud teatavatele Ameerika Ühendriikidest pärinevatele toodetele

EUROOPA LIIDU NÕUKOGU,

võttes arvesse Euroopa Ühenduse asutamislepingut, eriti selle artiklit 133,

võttes arvesse komisjoni ettepanekut[3]

ning arvestades järgmist:

(1) Maailma Kaubandusorganisatsiooni (WTO) vaidluste lahendamise organ volitas 7. mail 2003. aastal ühendust vastumeetmena kehtestama teatavatele Ameerika Ühendriikidest pärinevatele toodetele täiendava 100% väärtuselise tollimaksu suurusega kuni 4,043 miljonit Ameerika Ühendriikide dollarit. Sellest tulenevalt võttis ühendus 8. detsembril 2003. aastal vastu nõukogu määruse (EÜ) nr 2193/2003, millega kehtestatakse täiendavad tollimaksud teatavatele Ameerika Ühendriikidest pärinevatele toodetele.[4]

(2) Kuni edasiste WTO kohtuvaidluste tulemuste teadasaamiseni, mis käsitlesid 2000. aasta välismüügikorporatsioonide vabastuse kehtetuks tunnistamise ja välismüügitulu vabastuse seaduse ( FSC Repeal and Extraterritorial Income Act, FSC-ETI Act ) ja 2004. aasta Ameerika töökohtade loomise seaduse ( American jobs Creation Act ) ülemineku- ja seniste õiguste kaitse sätete WTO reeglitele vastavust, muutis Euroopa Ühendus määrust (EÜ) nr 2193/2003 ja peatas selle kohaldamise, võttes vastu määruse (EÜ) 171/2005.

(3) Määruses 171/2005 on sätestatud, et täiendavate tollimaksude kehtestamine taasjõustub alles 1. jaanuaril 2006 või 60 päeva pärast seda, kui WTO vaidluste lahendamise organ kinnitab eespool nimetatud seaduse teatavate aspektide mittevastavust WTO reeglitele, olenevalt sellest, kumb tähtpäev on hilisem.

(4) 14. märtsil 2006 kinnitas WTO vaidluste lahendamise organ pärast vaekogu ja apellatsioonikogu vastavas küsimuses tehtud otsuseid, et vaidlustatud Ameerika Ühendriikide meetmed ei vasta WTO reeglitele. 3. mail 2006 avaldas komisjon teadaande, milles teatatakse täiendavat 14% väärtuselist tollimaksu hakatakse kohaldama alates 16. maist 2006.

(5) Praegu on USA kongress vastu võtnud seaduse, millega tunnistatakse välismüügikorporatsioonide ja välismüügitulu vabastuse (FSC-ETI) seaduse ja töökohtade loomise seaduse seniste õiguste kaitse sätted järgnevateks maksuaastateks kehtetuks ja seega on nõukogu määrusega (EÜ) nr 2193/2003 (muudetud nõukogu määrusega (EÜ) nr 171/2005) kehtestatud vastumeetmed oma eesmärgi piisaval määral täitnud ja vastumeetmete uuesti kehtestamine oleks ülearu segadusttekitav.

(6) Kuna USA president peab seaduseelnõu seadusena jõustumiseks selle ratifitseerima, peaks sanktsioonide uuesti kehtestamise hoidma jätkuvalt peatatuna kuni nimetatud ratifitseerimine on toimunud, ning ka nõukogu (EÜ) määrusega nr 2193/2003, muudetud nõukogu (EÜ) määrusega nr 171/2005, kehtestatud vastumeetmete tühistamise peaks jõustuma siis, kui nimetatud ratifitseerimine on toimunud,

ON VASTU VÕTNUD KÄESOLEVA MÄÄRUSE:

Artikkel 1

1. Käesolevaga pikendatakse nõukogu (EÜ) määruse 171/2005 artiklites 1 ja 2 sätestatud täiendavate tollimaksude kohaldamise peatamist kuni 24. maini 2006.

2. Juhul, kui Ameerika Ühendriikide president ratifitseerib Ameerika Ühendriikide kongressi vastuvõetud seaduseelnõu, millega tunnistatakse välismüügikorporatsioonide ja välismüügitulu vabastuse (FSC-ETI) seaduse ja töökohtade loomise seaduse seniste õiguste kaitse sätted kehtetuks, enne 22. maid 2006, tunnistatakse nõukogu (EÜ) määrus nr 2193/2003 (muudetud nõukogu (EÜ) määrusega 171/2005) kehtetuks alates 24. maist 2006.

3. Eelmainitud ratifitseerimise toimumise järel avaldab komisjon kohe teatise Euroopa Liidu Teatajas, andes teada, et nimetatud ratifitseerimine on toimunud ja et nõukogu (EÜ) määrus nr 2193/2003 tunnistatakse alates 24. maist 2006 kehtetuks.

4. Juhul, kui nimetatud ratifitseerimist 22. maiks 2006 ei toimu, avaldab komisjon kohe teatise Euroopa Liidu Teatajas, andes teada, et nimetatud ratifitseerimist ei ole toimunud ja et nõukogu (EÜ) määrusega nr 2193/2003 (muudetud nõukogu (EÜ) määrusega 171/2005) sätestatud vastumeetmeid hakatakse uuesti kohaldama alates 25. maist 2006.

Artikkel 2

Käesolev määrus jõustub Euroopa Liidu Teatajas avaldamise päeval.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, […]

Nõukogu nimel

eesistuja

[1] ELT L 328, 17.12.2003, lk 3.

[2] Nõukogu määruse nr 2193/2003 artikkel 3.

[3] ELT C […], […], lk […].

[4] ELT L 328, 17.12.2003, lk 3.